BA บวก 4% ขานรับททท. อัดเงิน 150 ลบ. กระตุ้นเที่ยวไทย
BA ปิดภาคเช้าสู่ระดับ 11.20 บาท บวกขึ้นไป 4% นักลงทุนเกร็งกำไร ลุ้นเที่ยวบินเพิ่มหนุนรายได้ หลัง ททท.สนับสนุนโครงการ “ลดทั่วฟ้า บินทั่วไทย” ช่วยหนุนรายได้ตลาดท่องเที่ยวในประเทศตามเป้า 6.56 แสนล้านบาท
BA ปิดภาคเช้าสู่ระดับ 11.20 บาท บวกขึ้นไป 4% นักลงทุนเกร็งกำไร ลุ้นเที่ยวบินเพิ่มหนุนรายได้ หลัง ททท.สนับสนุนโครงการ “ลดทั่วฟ้า บินทั่วไทย” ช่วยหนุนรายได้ตลาดท่องเที่ยวในประเทศตามเป้า 6.56 แสนล้านบาท
20 ก.ย. 2565

ผู้สื่อข่าว รายงานว่า วันนี้ (20 ก.ย.65) ราคาหุ้น บริษัท การบินกรุงเทพ จำกัด (มหาชน) หรือ BA ปิดตลาดภาคเช้า อยู่ที่ระดับ 11.10 บาท บวก 0.40 บาท หรือ 3.74% สูงสุดที่ระดับ 11.30 บาท ต่ำสุดที่ระดับ 10.70 บาทด้วยมูลค่าการซื้อขาย 37.92 ล้านบาท

โดยราคาหุ้น BA ปรับตัวขึ้นรับปัจจัยเชิงบวก จาก ททท. เร่งการกระตุ้นท่องเที่ยวในประเทศไทย หลังจากที่ นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) เปิดเผยว่า ททท.ยังทุ่มงบถึง 150 ล้านบาท สนับสนุนโครงการ “ลดทั่วฟ้า บินทั่วไทย” เพราะนอกจากจะทำให้เกิดกระแสการเดินทางของนักท่องเที่ยวแล้ว ยังช่วยเพิ่มอัตราการขนส่งผู้โดยสาร (Load Factor) ของสายการบินเพิ่มขึ้นอีกด้วย
ทั้งนี้ทาง ททท. ยังกระตุ้นการใช้จ่าย ระหว่างการเดินทาง อาทิ ค่าที่พัก ค่าเดินทางท้องถิ่น ค่าอาหาร ค่าเข้าชมแหล่งท่องเที่ยว ค่าซื้อสินค้า และของที่ระลึก ตลอดทั้งค่าใช้จ่ายสินค้า และบริการด้านการท่องเที่ยวอื่นๆอีกมากมาย  ซึ่งคาดว่าเม็ดเงินจะสะพัดประมาณ 2,000 ล้านบาท ในช่วงการดำเนินโครงการนี้
“ช่วยหนุนสร้างรายได้ตลาดท่องเที่ยวในประเทศให้เป็นไปตามเป้าหมาย 656,000 ล้านบาท จากเป้าหมายนักท่องเที่ยวไทย 160 ล้านคน-ครั้ง” นายยุทธศักดิ์ กล่าว
สำหรับในช่วง 8 เดือนแรกของปี 65 ระหว่าง (ม.ค.-ส.ค.65) มีการเดินทางของนักท่องเที่ยวไทยสะสมแล้วจำนวน 130 ล้านคน-ครั้ง หากแนวโน้มช่วงไตรมาส 4/65 (ต.ค.-ธ.ค.) มีจำนวนนักท่องเที่ยวไทยเดินทางเฉลี่ย 12-14 ล้านคน-ครั้งต่อเดือน คาดว่าจะทำให้จำนวนนักท่องเที่ยวไทยไปถึงเป้าหมายได้ แต่ก็ขึ้นกับภาวะเศรษฐกิจ ต้นทุนพลังงาน และกระแสคนไทยเที่ยวต่างประเทศซึ่งอยู่ในช่วงฟื้นตัวด้วย หลังประเทศต่างๆ ทยอยเปิดประเทศมากขึ้น ทาง ททท.จึงเปิดตัวโครงการนี้ หวังตรึงคนไทยเที่ยวในประเทศ อย่างไรก็ตามโครงการ “ลดทั่วฟ้า บินทั่วไทย” ถือเป็นหนึ่งในโครงการกระตุ้นท่องเที่ยวภายในประเทศ ที่เข้ามาในช่วงรอยต่อโครงการ เราเที่ยวด้วยกัน เฟส 4 ส่วนขยาย ซึ่งกำลังจะสิ้นสุดในวันที่ 31 ต.ค.65